ఆర్బీఐ నిధుల్నీ.. ఆరగించేస్తున్నారు!
- పెద్దబ్యాంకు నిల్వలపై కన్నేసిన మోడీ ప్రభుత్వం!
- గడిచిన ఐదేండ్లలో 75% మిగులు సొమ్ము సర్కారుకే..
- కేంద్ర ప్రభుత్వానికి ముట్టింది రూ.2.5 లక్షల కోట్లు..
- ఏటా సగటున రూ.65 వేల కోట్లు ప్రభుత్వ ఖాతాలోకి..
- సర్కారు నిధుల దాహాన్ని బయటపెట్టిన కాగ్‌ అధ్యయనం
- మరిన్ని నిధుల కోసం ఆర్బీఐపై తీవ్ర ఒత్తిడి..
న్యూఢిల్లీ: దేశ ఆర్థిక వ్యవస్థకు వెన్నెముకగా నిలుస్తూ వస్తోన్న భారతీయ రిజర్వు బ్యాంక్‌ (ఆర్బీఐ) వద్ద ఉన్న నిధులపై మోడీ సర్కారు కన్నేసినట్టుగా కనిపిస్తోంది. అనాలోచితంగా ఆర్థిక నిర్ణయాలు, పథకాలను ప్రకటిస్తూ వస్తోన్న కేంద్ర ప్రభుత్వం.. వాటికి తగ్గ నిధులు లేకపోవడంతో పెద్ద బ్యాంక్‌ నిధులకు ఎసరు పెడుతున్నట్టుగా కనిపిస్తోంది. వ్యయాలను అదుపు చేసుకోవడంలో విఫలమవుతున్న సర్కారు.. ఖర్చులకు అవసరమైన సొమ్ముల కోసం అందుబాటులో ఉన్న అన్ని ఆర్థిక వనరులను అడుగంటిస్తూ వస్తోంది. ఇందుకు తాజా ఉదాహరణ ఆర్బీఐ నుంచి సర్కారుకు మళ్లిన మిగులు నిల్వలే.. గడిచిన ఐదేండ్లలో ప్రభుత్వ ఆర్బీఐ నుంచి గరిష్ట స్థాయిలో మిగులు నిల్వలను తన ఖాతాలోకి వేసుకుంటూ వస్తోంది. ఈ విషయాన్ని తాజాగా కాగ్‌ (కంప్ట్రోలర్‌ అండ్‌ ఆడిటర్‌ జనరల్‌) మరోమారు బట్టబయలు చేసింది. గడిచిన ఐదేళ్లలో ఆర్‌బీఐ తమ ఆదాయంలో దాదాపు 75 శాతం సొమ్మును మిగులు నిల్వల రూపంలో ప్రభుత్వానికి మళ్లించిందని తాజాగా కాగ్‌ (కంప్ట్రోలర్‌ అండ్‌ ఆడిటర్‌ జనరల్‌) అధ్యయనంలో తేలింది. గతేడాది ప్రభుత్వ ఆర్థిక ఖాతాను పరిశీలిస్తున్న క్రమంలో ఆర్‌బీఐ ఆదాయం, ఖర్చులు, మిగులు నిల్వలు, తదితర అంశాలపై కాగ్‌ అధ్యయనం జరిపింది. దీని ప్రకారం.. 2013-14 నుంచి 2017-18 మధ్య కాలంలో రిజర్వ్‌ బ్యాంక్‌ రూ. 3.3లక్షల కోట్ల మేర ఆదాయం ఆర్జిస్తే.. వీటి నుంచి దాదాపు రూ.2.48 లక్షల కోట్ల సొమ్మును ప్రభుత్వానికి బదిలీ చేసిందని లెక్కలు చెబుతున్నాయి. గడిచిన ఐదేండ్ల కాలంలో 2015-16లో ఆర్‌బీఐ గరిష్టంగా తమ ఆదాయంలో 83 శాతం సొమ్మును మిగులు నిల్వగా ప్రభుత్వానికి ఇచ్చిందని అధ్యయనంతో తేలింది. గత కొన్నేళ్లుగా.. ఏటా రూ.65 వేల కోట్లను ఆర్‌బీఐ కేంద్రానికి బదిలీ చేస్తూ వస్తోంది. ఒక్క 2017లో మాత్రం ఆర్‌బీఐ ఎలాంటి నిల్వలను బదిలీ చేయలేదు. ఆ ఏడాది కేంద్ర బ్యాంకు ఖర్చులు రెట్టింపు కావడం వల్లే నిధులను ఇవ్వలేకపోయినట్లు కాగ్‌ అధ్యయనంలో తేలింది. 2016-17 వరకు ఆర్‌బీఐ వ్యయాలు ఏడాదికి రూ.15వేల కోట్లు దరిదాపుల్లో ఉంటూ వచ్చాయి. అయితే 2016 నవంబరులో చేపట్టిన పెద్ద నోట్ల రద్దు తర్వాత 2017లో కొత్త కరెన్సీ నోట్లను తీసుకొచ్చారు. వీటి ముద్రణ వ్యయం పెరగడంతో ఆ ఏడాది ఆర్బీఐ ఖర్చులు రూ. 31,000 వేల కోట్లకు చేరాయి. ఈ నేపథ్యంలో ఆర్బీఐ నుంచి నిధుల రాక తగ్గింది. దీంతో కేంద్రానికి-ఆర్బీఐకి మధ్య నిధుల మళ్లింపు అంశంలో బేధాభిప్రాయాలు పెరిగిపోయాయి.
ఎన్నికల వేళమరింత ఒత్తిడి..
ఎన్నికలు సమీపిస్తున్న వేళ వ్యవస్థలో ద్రవ్య లభ్యత తగ్గి ఆర్థికం స్తంభించే సంకేతాలు వస్తుండడంతో ఆర్బీఐ అదనపు నిధుల నుంచి కొంత సొమ్మును తమ ఖాతాలోకి మళ్లించాలని కేంద్రం ఒత్తిడి పెంచడం మొదలెట్టినట్టుగా సమాచారం. దీనికి సంబంధించి గత కొన్ని రోజులుగా అనేక వార్తలు వస్తున్నాయి. ప్రపంచంలో ఏ కేంద్రబ్యాంకు వద్ద లేనన్ని నిల్వలు ఆర్‌బీఐ వద్ద ఉన్నాయని, అంతర్జాతీయ ప్రమాణాలకు అనుగుణంగా ఈ నిధులను తగ్గించాలని కేంద్ర ప్రభుత్వంతో పాటు స్వతంత్ర డైరెక్టర్‌ ఎస్‌ గురుమూర్తి ఆర్బీఐని కోరుతూ వస్తోన్న సంగతి తెలిసిందే. ఇదే అంశం ప్రధాన ఎజెండాగా సోమవారం ఆర్‌బీఐ బోర్డు సమావేశం జరిగింది. ఈ సమావేశంలో ఆర్‌బీఐ వద్ద ఉంచుకోవాల్సిన నిధుల నిల్వల పరిమాణం విషయంలో ఒక నిపుణుల కమిటీని ఏర్పాటు చేయడానికి బోర్డు అంగీకరించిన సంగతి తెలిసిందే.
వారం రోజుల్లోగా కమిటీ ఏర్పాటు
న్యూఢిల్లీ: ఆర్బీఐ వద్ద ఎన్ని నిధులుండాలి.. ఎంత మొత్తంలో మిగులు నిధులను సర్కారు ఖాతాకు మళ్లించాలి అనే విషయమై అధ్యయనానికి కమిటీ ఏర్పాటు దిశగా వేగంగా పావులు కదులుతున్నాయి. ఈ 'ఎకనామిక్‌ క్యాపిటల్‌ ఫ్రేమ్‌వర్క్‌' (ఈసీఎఫ్‌) కమిటీని వారం రోజుల్లోగా ఏర్పాటు చేయనున్నట్టుగా ప్రభుత్వ వర్గాలు చెబుతున్నాయి. సోమవారం ఆర్బీఐ బోర్డు సమావేశంలో మిగులు నిల్వల మళ్లింపునకు సంబంధించి ఒక నిపుణుల కమిటీని వేయాలని నిర్ణయించిన సంగతి తెలిసిందే. దీనికి అనుగుణంగానే రానున్న ఏడు రోజుల్లో ఈసీఎఫ్‌ కమిటీ ఏర్పాటు జరగనున్నట్టుగా ప్రభుత్వ వర్గాలు తెలిపాయి. ఈ కమిటీలో ప్రభుత్వ అధికారులతో పాటు.. ప్రభుత్వేతర నిపుణులు కూడా ఉండనున్నారని సమాచారం. ఈ కమిటీలో ఎవరిని ఎంపిక చేయాలనే విషయాన్ని ఆర్థిక శాఖ, ఆర్బీఐ గవర్నర్‌లు ఉమ్మడిగా నిర్ణయం తీసుకోనున్నారని ప్రభుత్వ వర్గాలు తెలిపాయి. ఆర్బీఐ వద్ద ఉన్న మిగులు నిల్వలను ప్రభుత్వానికి బదిలీ చేసే అంశమే ప్రధానంగా ప్రభుత్వానికి - ఆర్బీఐకి మధ్య విబేధాలు తారాస్థాయికి చేరి విషయం ఉర్జిత్‌ రాజీనామా వరకు వెళ్లిన నేపథ్యంలో. ఈ సున్నిత అంశాన్ని పరిశీలించేందుకు గాను కమిటీ ఏర్పాటే బెస్ట్‌ అని ఇరు పక్షాలు అంగీకరించిన సంగతి తెలిసిందే.
మీ స్నేహితులకు రికమెండ్ చెయ్యండి